|  |  |
| --- | --- |
| PRITARTAEHU Senato nutarimu(2017-04-26 posėdžio protokolas Nr. 30-03) |  PATVIRTINTA  EHU Universiteto tarybos (2017-05-16 posėdžio protokolas Nr. 123-20) |

**EUROPOS HUMANITARINIO UNIVERSITETO STUDIJŲ GRĮŽTAMOJO RYŠIO ORGANIZAVIMO TVARKA**

**I. BENDROSIOS NUOSTATOS**

1. Europos humanitarinio universiteto (toliau – Universitetas) studijų grįžtamojo ryšio organizavimo tvarka (toliau – Tvarka) nustato Universiteto studentų, klausytojų, absolventų, socialinių partnerių apklausų (toliau – Apklausos) apie studijų programas, studijų dalykų dėstymo, studijų proceso organizavimo, studentų kompetencijų vertinimo kokybę, šių apklausų organizavimo, duomenų analizės, prieinamumo ir panaudojimo bei viešinimo tvarką Universitete. Apklausos gali būti skirtos atskirų studijų dalykų kokybei, studijų programų kokybei, dėstymo kokybei, studijų proceso organizavimo kokybei, studentų kompetencijų vertinimui ir kitiems tikslams, atsižvelgiant į Universiteto poreikius.

2. Socialiniai dalininkai yra fiziniai ir juridiniai asmenys ar asmenų grupės, suinteresuotos Universiteto studijų ir mokslo kokybe ir prisiimančios už ją dalį atsakomybės pagal jų atstovaujamas sritis ar suteiktus įgaliojimus. Vidiniai socialiniai dalininkai – tai Universiteto studentai, klausytojai, dėstytojai, administracijos personalas. Išoriniai socialiniai dalininkai – Universiteto studentų (klausytojų) tėvai ir globėjai, absolventai, darbdaviai, valdžios institucijos, nevyriausybinės organizacijos.

**II. STUDENTŲ, KLAUSYTOJŲ, ABSOLVENTŲ IR SOCIALINIŲ PARTNERIŲ APKLAUSOS**

3. Studentų, klausytojų apklausas sudaro:

3.1. Klausimynas apie studijų dalyko dėstymo ir jo studijų proceso organizavimo kokybę.

3.2. Klausimynas apie pasirinktos studijų programos kokybę.

3.3. Klausimynas apie studijų dalyko dėstymo ir jo studijų proceso organizavimo kokybę atvykstantiems Erasmus ir kitų judumo programų studentams.

3.4. Klausimynas apie baigiamojo darbo rengimo kokybę ir organizavimą.

3.5. Klausimynas apie studijų praktikos kokybę.

3.6. Klausimynas apie studijų stabdymo/nutraukimo priežastis.

4. Absolventų apklausas sudaro Klausimynas apie studijuotą programą ir įgytas kompetencijas.

5. Socialinių partnerių apklausas sudaro Klausimynas Europos humanitarinio universiteto kvalifikacinių komisijų nariams.

**III. APKLAUSŲ ORGANIZAVIMAS**

6. Klausimynus rengia atsakingi Universiteto padaliniai ir tvirtina Senato akademinio planavimo ir kokybės komitetas, kuris, esant būtinybei, gali įtraukti į svarstymą kitus komitetus.

7. Apklausos organizuojamos elektroniniu būdu arba pateikiant popierinį klausimyną. Universiteto studentams (klausytojams) klausimynai paprastai pateikiami per Universiteto informacinę studijų sistemos (IS) apklausų modulį arba asmeniškai. Universiteto absolventams klausimynai išsiunčiami elektroniniu paštu, nurodytu Universiteto informacinėje sistemoje.

8. Apklausos yra savanoriškos ir anoniminės.

9. Studentų (klausytojų) apklausas apie studijų dalykų dėstymo ir jo studijų proceso organizavimo kokybę, pasirinktą studijų programą, studijų praktikų kokybę, baigiamojo darbo rengimo kokybę ir studijų dalykų dėstymo ir jo studijų proceso organizavimo kokybę atvykstantiems Erasmus ir kitų judumo programų studentams organizuoja Akademinio proceso palaikymo centras ir Akademinės plėtros skyrius. Klausimynai pateikiami:

9.1. Apklausų apie pasirinktą studijų programą klausimynai baigiamojo kurso studentams – pabaigus studijas, prieš baigiamojo darbo gynimą (baigiamųjų egzaminų laikymą).

9.2. Apklausų apie studijų dalyko dėstymo ir jo studijų proceso organizavimo kokybę ir studijų praktikos kokybę klausimynai studentams (klausytojams) – iki studijų rezultatų įvertinimo.

9.3. Apklausų apie baigiamojo darbo rengimo kokybę klausimynai baigiamojo kurso studentams – iki baigiamojo darbo gynimo.

9.4. Apklausų apie studijų dalyko dėstymo ir jo studijų proceso organizavimo kokybę atvykstantiems Erasmus ir kitų judumo programų studentams – semestro pabaigoje.

10. Studentų (klausytojų) apklausas apie studijų sustabdymo/nutraukimo priežastis organizuoja Akademinio proceso palaikymo centras. Apklausų apie studijų sustabdymo/nutraukimo priežastis klausimynai pateikiami studentui (klausytojui) pareiškus norą nutraukti ar sustabdyti studijas. Studentui (klausytojui), neturinčiam galimybės atsakyti į klausimyną elektroniniu būdu, pateikiamas popierinis klausimynas.

11. Socialinių partnerių apklausas apie baigiamųjų darbų gynimo, baigiamųjų egzaminų laikymo tvarką ir studentų kompetencijas organizuoja akademiniai departamentai. Klausimynai elektroniniu būdu pateikiami socialiniams partneriams pasibaigus Baigiamųjų egzaminų ar baigiamųjų darbų gynimo kvalifikacinių komisijų posėdžiams.

12. Absolventų apklausas apie studijuotą programą ir įgytas kompetencijas organizuoja Akademiniai departamentai (po įsteigimo – studijų programų (krypčių) komitetai ir Rektoriaus ofisas. Jie taip pat atsakingi už apklausų turinį. Klausimynai elektroniniu paštu išsiunčiami Universiteto visų studijų pakopų absolventams ne anksčiau kaip praėjus 6 mėnesiams po kvalifikacijos suteikimo.

**IV. APKLAUSŲ DUOMENŲ ANALIZĖ, PRIEINAMUMAS IR PANAUDOJIMAS**

13. Už technines galimybes studentams (klausytojams) ir absolventams naudotis elektroniniu klausimynu, duomenų apdorojimą ir rezultatų techninį prieinamumą atsako Informacinių technologijų skyrius.

14. Atsakingi padaliniai teikia apklausų rezultatus Senatui. Senatas yra atsakingas už rezultatų įvertinimą ir studijų kokybės gerinimo bei klausimynų turinio tobulinimo rekomendacijas.

15. Apklausų rezultatų analizę ne rečiau kaip kartą per studijų semestrą atlieka ir planuoja atitinkamus studijų kokybės tobulinimo veiksmus Akademiniai departamentai (po įsteigimo – studijų programų (krypčių) komitetai) ir dėstytojai. Akademiniai departamentai, Akademinio proceso palaikymo centras, Akademinės plėtros skyrius, Rektoriaus ofisas ir kiti Universiteto padaliniai apklausų rezultatus analizuoja pagal poreikį. Įdiegus apklausų sistemą ir IS sesijos pabaigoje apklausos apie studijų dalyko dėstymo ir jo studijų proceso organizavimo kokybę rezultatai yra automatiškai siunčiami elektroniniu paštu kiekvienam atitinkamo dalyko dėstytojui.

16. Apibendrinti apklausų rezultatai pateikiami apklausoje dalyvaujantiems studentams, klausytojams, absolventams ar kitiems socialiniams dalininkams, užtikrinant apklausose dalyvavusių asmenų duomenų konfidencialumą.

17. Apklausų rezultatai yra prieinami Universiteto bendruomenei ir kitiems socialiniams dalininkams. Studentų ir absolventų nuomonė apie studijų kokybę įstatymų nustatyta tvarka yra publikuojama Universiteto tinklapyje.

18. Apklausų rezultatai saugomi Universiteto IS ir naudojami studijų kokybės tobulinimo, rinkodaros, strateginio planavimo ir kitiems tikslams.

**V. BAIGIAMOSIOS NUOSTATOS**

 19. Visi klausimynai, priklausomai nuo studijų programos arba dalyko dėstomosios kalbos, pateikiami rusų ir (arba) anglų kalba.

20. Ši Tvarka ir klausimynų turinys nuolat tobulinama studentų, klausytojų, absolventų, dėstytojų ir kitų socialinių dalininkų iniciatyva. Už periodinį Tvarkos peržiūrėjimą ir atnaujinimą atsakingas Akademinės plėtros skyrius.

21. Dėstytojai, nepažeisdami savanoriškumo ir anonimiškumo principų, gali organizuoti ir kitas savo dėstomo dalyko studentų (klausytojų) apklausas apie to dalyko turinį ar studijų organizavimą. Prireikus Akademinės plėtros skyrius tokioms apklausoms suteikia metodinę pagalbą.

\_\_\_\_\_\_\_\_\_\_\_\_\_\_\_\_\_\_\_\_\_